আই মাস্ট বেট্রে ইউ

***আই মাস্ট বেট্রে ইউ*** (I Must Betray You) লিথুয়ানিয়ান-আমেরিকান লেখিকা রুটা সেপেটিসের লেখা একটি ঐতিহাসিক কল্পকাহিনী উপন্যাস। ২০২২ সালের ১লা ফেব্রুয়ারি ফিলোমেল বুকস (Philomel Books) থেকে এটি প্রকাশিত হয়। উপন্যাসটির প্রেক্ষাপট হলো ১৯৮৯ সালের রোমানিয়া, যখন নিকোলাই চাউশেস্কু-এর স্বৈরাচারী শাসন প্রায় শেষ পর্যায়ে ছিল। বইটির কাহিনী আবর্তিত হয় ১৭ বছর বয়সী প্রধান চরিত্র ক্রিশ্চিয়ান ফ্লোরেস্কুকে ঘিরে, যে রোমানিয়ান জনগণের উপর সরকারের আরোপিত অন্যায় নজরদারি এবং অত্যাচারের মাঝে জীবনযাপন করছে। উপন্যাসের মূল ঘটনাবলি ১৯৮৯ সালের অক্টোবর, নভেম্বর ও ডিসেম্বর মাস জুড়ে বিস্তৃত। এই সময়ে শাসকের বিরুদ্ধে রোমানিয়ার জনগণের মধ্যে চাপা ক্ষোভ বাড়তে থাকে এবং সেই চরম উত্তেজনা রোমানিয়ার বুকে আগুনের স্ফুলিঙ্গ ছড়ায়, যা শেষ পর্যন্ত রোমানিয়ান বিপ্লবের দিকে জাতিকে নিয়ে গিয়েছিল।

## কাহিনী সংক্ষেপ
নিকোলাই চাউশেস্কুর রোমানিয়া শাসনামলের অন্তিম বছর, ১৯৮৯ সালের ঘটনাবলীকে কেন্দ্র করে উপন্যাসটি লিখিত হয়েছে। ক্রিশ্চিয়ান ফ্লোরেস্কু নামের ১৭ বছর বয়সী এক স্কুলছাত্রকে রোমানিয়ার স্বরাষ্ট্র নিরাপত্তা বিভাগ জোর করে তাদের গুপ্তচর বানায়। তাকে তার চারপাশের মানুষের খবর দিতে বলা হয়, এমনকি এক মার্কিন কূটনীতিকের পরিবারের কথাও জানানোর দায়িত্ব চাপিয়ে দেওয়া হয় তার উপর। গল্পের মধ্যে ক্রিশ্চিয়ান কীভাবে এই অর্পিত কাজগুলো সামলাতে চেষ্টা করে তা দেখানো হয়। একই সময় সে ভেতরে ভেতরে চাউশেস্কুর স্বৈরশাসনের বিরুদ্ধে দৃঢ় থাকার চেষ্টা করে। তাই সে একটি খাতায় দেশের সব সত্য ঘটনা লিখে রাখে। ডিসেম্বর মাসে রোমানিয়ান বিপ্লব শুরু হয় এবং ক্রিশ্চিয়ান এই আন্দোলনের সাথে প্রত্যক্ষভাবে যুক্ত হয়। গল্পটিতে কীভাবে চাউশেস্কুর শাসনের অবসান ঘটে সেই চিত্র বর্ণিত হয় এবং পরে সারা দেশে রাষ্ট্র কর্তৃক সংঘটিত অনেক বিশ্বাসঘাতকতার নির্মম সত্য প্রকাশিত হয়।

## প্রতিক্রিয়া

### বইয়ের পর্যালোচনা
উপন্যাসটি সমালোচকদের কাছ থেকে ব্যাপক সমাদর লাভ করেছে। এর মধ্যে বুকলিস্ট,, কারকাস রিভিউস, পাবলিশার্স উইকলি, এবং স্কুল লাইব্রেরি জার্নাল সহ একাধিক স্বনামধন্য প্রতিষ্ঠান থেকে এটি 'স্টারড রিভিউ' (উচ্চ প্রশংসামূলক পর্যালোচনা) অর্জন করেছে। পাশাপাশি, কমন সেন্স মিডিয়া উপন্যাসটিতে গুরুত্বপূর্ণ এবং গভীর বিষয়বস্তু (heavy themes) থাকায় এটিকে পাঁচের মধ্যে পাঁচ তারা রেটিং দিয়েছে, যা এর অসাধারণ মান নির্দেশ করে।

কারকাস উপন্যাসটিকে "সহজপাঠ্য এবং চমৎকার" বলে মন্তব্য করেছে।**  বহু পর্যালোচক উপন্যাসের গতি এবং সাসপেন্সের প্রশংসা করেছেন। বুকপেজের মারিয়েল ফেচিক এটিকে "গতি নিয়ন্ত্রণ এবং আবহ সৃষ্টির এক মাস্টার ক্লাস" হিসেবে উল্লেখ করেন। *বুকলিস্টের* অ্যাঞ্জেলা কারস্টেনসন বিশেষভাবে তুলে ধরেন যে উপন্যাসটির "উত্তেজনাপূর্ণ বাঁকগুলি একদম শেষ পর্যন্ত চলতে থাকে"।

পর্যালোচকরা লক্ষ করে দেখেন লেখক সেপেটিস উপন্যাসটি লেখার জন্য গভীরভাবে পড়াশোনা এবং অনুসন্ধান চালিয়েছেন।  যা নিয়ে নিউ ইয়র্ক টাইমস পর্যালোচক এমজে ফ্রাঙ্কলিন লিখেছেন, "সেপেটিস দক্ষতার সাথে ঐতিহাসিক বর্ণনা গল্পের মধ্যে ফুটিয়ে তুলেছেন[...], যা কাহিনীটিকে একইসাথে শিক্ষণীয় এবং রোমহর্ষক করে তুলেছে।" কারস্টেনসন উপন্যাসের শেষে সংযুক্ত "আর্কাইভ থেকে প্রাপ্ত ছবি", লেখকের বক্তব্য, তথ্যসূত্রের তালিকা, কীভাবে গবেষণা পরিচালিত হয়েছে তার বর্ণনা এবং কিছু সরাসরি সাক্ষাৎকার ইত্যাদির প্রতি বিশেষভাবে নজর দেন।

এডোয়ার্ডো ব্যালেরিনি এবং রুটা সেপেটিসের কণ্ঠে প্রণীত উপন্যাসটির অডিওবুকও সমালোচকদের দ্বারা প্রশংসিত হয়েছে। বুক লিস্ট থেকে এটি স্টারড রিভিউ লাভ করে। পর্যালোচক টেরি হং ব্যালেরিনিকে "একজন বিরল প্রতিভা" হিসেবে অভিহিত করেন, যিনি "তাৎক্ষণিকভাবে, অনায়াসে শ্রোতাদের একটি গল্পের ভেতরে নিয়ে যান"। হং আরও উল্লেখ করেন যে ব্যালেরিনি "চরিত্রগুলির নির্দিষ্ট বৈশিষ্ট্যগুলি দক্ষতার সঙ্গে ফুটিয়ে তোলেন, সহানুভূতির সঙ্গে আবেগগুলিকে প্রবাহিত করেন এবং নিপুণভাবে আখ্যানটি উন্মোচন করেন।" অডিওফাইল ম্যাগাজিন মন্তব্য করেছে যে "ব্যালেরিনির বর্ণনার যথাযথ গতি নিয়ন্ত্রণ আখ্যানের উত্তেজনা এবং গল্পের বাঁকগুলিকে আরও স্পষ্ট করে তোলে।"

## পুরষ্কার ও সম্মাননা

*আই মাস্ট বেট্রে ইউ* উপন্যাসটি প্রকাশের পর থেকেই ব্যাপক সাফল্য লাভ করে এবং নিউ ইয়র্ক টাইমস বেস্ট সেলার তালিকায় স্থান করে নেয়। সমালোচক ও শিক্ষাবিদ মহলে এটি অত্যন্ত প্রশংসিত হয়। ২০২২ সাল, *বুক লিস্ট* এটিকে তাদের বার্ষিক "তরুণদের জন্য সেরা ১০ ঐতিহাসিক কল্পকাহিনি" তালিকায় অন্তর্ভুক্ত করে। শুধু তাই নয়, *ব্যাংক স্ট্রিট কলেজ অফ এডুকেশন*, *কারকাস রিভিউস, [[এনপিআর]],* *পাবলিশার্স উইকলি,* এবং *স্কুল লাইব্রেরি জার্নালের* মতো স্বনামধন্য প্রতিষ্ঠান ও প্রকাশনাগুলি তাদের ২০২২ সালের সেরা বইয়ের তালিকাতেও এই উপন্যাসকে স্থান দেয়।

পরবর্তী বছরেও এর জনপ্রিয়তা বজায় থাকে। ২০২৩ সালে, ইয়ং অ্যাডাল্ট লাইব্রেরি সার্ভিসেস অ্যাসোসিয়েশন (YALSA) তাদের শীর্ষ ১০ তরুণ প্রাপ্তবয়স্কদের উপযোগী কল্পকাহিনীর তালিকায় এটিকে অন্তর্ভুক্ত করে। একই সাথে, অ্যাসোসিয়েশন ফর লাইব্রেরি সার্ভিস টু চিলড্রেন (ALSC) তাদের উল্লেখযোগ্য শিশুতোষ বইয়ের তালিকাতেও এটিকে স্থান দিয়ে।

এছাড়াও, উপন্যাসটির অডিওবুকও বিশেষ খ্যাতি অর্জন করে এবং *স্কুল লাইব্রেরি জার্নালের* ২০২২ সালের "সেরা ১০ অডিওবুক" তালিকায় স্থান পায়।

## তথ্যসূত্র

বিষয়শ্রেণী:মার্কিন শিশুতোষ উপন্যাস
বিষয়শ্রেণী:শিশুতোষ ঐতিহাসিক উপন্যাস